తారా దేవి ఆలయం

తారా దేవి ఆలయం సిమ్లా లో అత్యధికంగా సందర్శించబడే ప్రముఖ ఆధ్యాత్మిక ప్రదేశాలలో ఒకటి. ఇది సముద్ర మట్టానికి 7200 అడుగుల ఎత్తులో స్థితిఉంది. ఆలయం సిమ్లా నగరానికి సుమారు 11 కిలోమీటర్ల దూరంలో ఉంది. సమీపంలో శివ బవ్డీ అనే శివ ఆలయం కూడా ఉంది.

 చరిత్ర 
తారా దేవి ఆలయాన్ని సేన్ వంశానికి చెందిన రాజులు సుమారు క్రీస్తుశకం 1766 ప్రాంతంలో నిర్మించారు. గిరి సేన్‌కు చెందిన కోట ఇప్పటికీ జుంగా ప్రాంతంలో ఉంది. సుమారు 250 సంవత్సరాల నాటి ఒక కథనం ప్రకారం, రాజు భూపేంద్ర సేన్ ఈ ఆలయాన్ని నిర్మించాడు. అతనికి ఒక దర్శనంలో దేవి తారా దేవి ప్రత్యక్షమై, ప్రజలు తన ఆశీర్వాదాలను పొందేందుకు అక్కడ ఆలయాన్ని ప్రతిష్ఠించాలని కోరిందని విశ్వసిస్తారు. ఆ రాజు అక్కడ దేవి యొక్క చెక్క విగ్రహాన్ని కూడా ప్రతిష్ఠించాడు.

తరువాత రాజు బాల్బీర్ సేన్‌కు కూడా దేవి తారా దర్శనం కలిగి, తారావ్ కొండ శిఖరంపై ఆలయాన్ని నిర్మించమని ఆమె ఆదేశించిందని చెబుతారు. రాజు అలాగే ఆలయాన్ని నిర్మించి, దేవి విగ్రహాన్ని అష్టధాతుతో తయారు చేయించి ప్రతిష్ఠించాడు.  అష్టధాతు అనేది ఎనిమిది విలువైన లోహాల మిశ్రమం. ఈ విగ్రహాన్ని శంకర్ అనే వాహనంపై తీసుకువెళ్లారని పేర్కొనబడుతుంది. అచంచల భక్తితో దర్శనానికి వచ్చే వారి కోరికలు నెరవేరుతాయని భక్తుల విశ్వాసం.

 తారా అనే పేరు 
హిందూ మతంలో, బౌద్ధమతంలో తారా దేవి, ‘మహావిద్యలు’గా పిలవబడే పది మహాశక్తులలో రెండవ దేవతగా గౌరవించబడుతుంది. ఆమె సమస్త శక్తులకు మూలంగా భావించబడుతుంది. ‘తారా’ అనే పదం సంస్కృత మూలమైన ‘త్ర్’ నుండి ఉద్భవించింది. దీనికి "దాటి వెళ్లుట" లేదా "తరింపజేయుట" అనే అర్థం ఉంది. అలాగే ‘తారా’ అనే పదం అనేక భారతీయ భాషల్లో "నక్షత్రం" అనే అర్థాన్నీ ఇస్తుంది. 

 పరిసర ప్రాంతం 
ఈ ఆలయానికి నేపథ్యంగా హిమాలయాలు అద్భుతంగా దర్శనమిస్తాయి. ఒక వైపున అడవులు ఉండగా, మరొక వైపున రహదారులు విస్తరించి ఉన్నాయి.
 చిత్రమాలిక 

 విశ్వాసాలు 
18వ శతాబ్దంలో పశ్చిమ బెంగాల్ నుండి హిమాచల్ ప్రదేశ్‌లోని హిమాలయాల ఒడిలోకి తారా దేవి దేవతను తీసుకొచ్చారని విశ్వసిస్తారు. కొంతమంది అభిప్రాయం ప్రకారం, తారా దేవి నక్షత్రాల దేవత కావడంతో ఆమె ఆకాశం నుండే అందరినీ గమనిస్తూ తన అనుగ్రహాన్ని ప్రసాదిస్తుందని నమ్మకం ఉంది.
 పునర్నిర్మాణం 
ఈ ఆలయాన్ని 2018లో మూడు సంవత్సరాలు ఆరు నెలలపాటు నిర్వహించిన పనుల అనంతరం పునర్నిర్మించారు. దీని వ్యయం ₹6 కోట్లకు పైగా అయింది.

ఆలయంలోని చెక్కు పనులు అసలైన ‘పహారి’ శైలికి దగ్గరగా ఉంచారు. అలంకరణలో బంగారం, వెండి వంటి విలువైన లోహాలను కూడా వినియోగించారు. తారా దేవి విగ్రహాన్ని 90 మంది పూజారుల సమక్షంలో 20 జూలై 2018న మళ్లీ ప్రతిష్ఠించారు. ఆలయంలో సరస్వతి, కాళీ విగ్రహాలు కూడా ప్రతిష్ఠించబడ్డాయి.
 ఇతర ముఖ్యాంశాలు 
సమీపంలో బటుక భైరవ ఆలయం కూడా ఉంది. ప్రధాన మార్గంలో ఉన్న మైలురాయి గేటు ఆలయానికి 2.5 కి.మీ దూరంలో ఉంటుంది. మతపరమైన భోజనోత్సవం (భండారా) నిర్వహించాలనుకునేవారు తమ వంతు కోసం ఆరు సంవత్సరాల వరకు వేచి ఉండవలసి వస్తుంది.
 తారా దేవి మందిరంలో ఉత్సవాలు 
దసరా, దుర్గాష్టమి వంటి పండుగల సమయంలో, 
విశాలమైన భోజన సమారాధన ఏర్పాటు చేయబడుతుంది. దీనికి పెద్ద సంఖ్యలో భక్తులు హాజరవుతారు. మంచుపాతం, వర్షాకాలంలో ఆలయ సందర్శన చాలా కష్టసాధ్యమవుతుంది.
 సందర్శకుల సంఖ్య 

ఈ ఆలయం ప్రతి రోజు ఉదయం 7:00 గంటల నుండి సాయంత్రం 6:30 గంటల వరకు సందర్శనకు అందుబాటులో ఉంటుంది. ఈ ప్రదేశాన్ని సందర్శించడానికి సుమారు 2 గంటలు పడుతుంది. వారాంతాల్లో సుమారు 12,000 నుండి 15,000 మంది భక్తులు ఆలయాన్ని సందర్శిస్తారు. ఈ ఆలయంలో ప్రవేశానికి ఎటువంటి రుసుము లేదు.
 సమీప ఆకర్షణలు 

సిమ్లా  సమీపంలో ఉన్న కొన్ని ప్రధాన ఆకర్షణలు ఇవి:

 సెంటర్ ఫర్ సైన్స్ లెర్నింగ్ అండ్ క్రియేటివిటీ (CSLC), హిమాచల్ ప్రదేశ్ సైన్స్, టెక్నాలజీ, ఎన్విరాన్‌మెంట్ కౌన్సిల్ – తారాదేవి ఆలయం నుండి 2 కి.మీ
 అన్నడేల్
 దోర్జే డ్రాక్ మఠం / TDAC న్యింగ్‌మాపా మఠం
 వైస్ రీగల్ లాడ్జ్
 జఖూ ఆలయం / జఖూ కొండ
 కాళీ బారి ఆలయం
 ది మాల్
 క్రైస్ట్ చర్చ్
 ది రిడ్జ్
 కల్కా - షిమ్లా రైల్వే
 కుఫ్రి

 మూలాలు 

వర్గం:సిమ్లా జిల్లా
వర్గం:సిమ్లాలో పర్యాటక ఆకర్షణలు
వర్గం:సిమ్లాలో ఆలయాలు
వర్గం:హిమాచల్ ప్రదేశ్‌లోని హిందూ ఆలయాలు
వర్గం:హిమాచల్ ప్రదేశ్‌లో పర్యాటక ఆకర్షణలు